REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/172/-17

02. oktobar 2017. godine

B e o g r a d

Z A P I S N I K

ŠESTE SEDNICE ODBORA ZA KOSOVO I METOHIJU

ODRŽANE 27. SEPTEMBRA 2017. GODINE

Sednica je održana u Maloj sali Doma Narodne skupštine sa početkom u 10,00 časova.

Sednicom je predsedavao mr Milovan Drecun, predsednik Odbora.

Sednici su prisustvovali: Goran Bogdanović, zamenik predsednika Odbora i članovi Odbora:Mirko Krlić, Miodrag Linta, Jelena Mijatović, Milovan Krivokapić, Miroslav Lazanski, Tanja Tomašević Damjanović, Zvonimir Stević, Božidar Delić, Miljan Damjanović, Gordana Čomić, Slaviša Ristić i zamenici članova Odbora: Aleksandar Marković, Hadži Milorad Stošić, Vladimir Petković, i Zoran Radojičić.

Sednici Odbora opravdano nisu prisustvovali: Jasmina Nikolić, član, niti Miloš Bošković, zamenik člana Odbora i Aleksandar Čotrić, član, niti Dragomir Karić, zamenik člana.

Pored članova Odbora sednici su prisustvovali i narodni poslanici, koji nisu članovi Odbora: Darko Laketić, Dragan Veljković, Dejan Radenković, Milan Lapčević, Stanija Kompirović i Đorđe Vukadinović.

U radu sednice učestvovali su: Berislav Vekić, državni sekretar u Ministarstvu zdravlja, Vladimir Đukić, državni sekretar u Ministarstvu zdravlja, Mirjana Ćirić, pomićnik ministra i Mira Kontić samostalni savetnik u Ministarstvu zdravlja; Dušan Kozarev, zamenik direktora Kancelarije za Kosovo i Metohiju i Slađana Marković Stojanović, pomoćnik direktora Kancelarije za KiM.

Sednici su prisustvovali i načelnici upravnih okruga sa Kosova i Metohije i predstavnici privremenih organa opština KiM.

Sednicu je otvorio narodni poslanik mr Milovan Drecun, predsednik Odbora i konstatovao da je prisutno 13 (trinaest) članova, odnosno zamenika članova Odbora i da postoji kvorum za rad i odlučivanje

Pristutne je podsetio na dogovor za održavanje tematskih sednica i predložio sledeći:

D n e v n i r e d:

1.Funkcionisanje zdravstvenog sistema Republike Srbije u AP KiM

2.Razno.

Odbor je većinom (8) glasova usvojio predloženi dnevni red.

Nakon usvajanja dnevnog reda, predsedavajući je stavio na glasanje zapisnike sa treće, četvrte i pete sednice, koji su, takođe, većinom (9)glasova usvojeni.

Pre prelaska na rad po tačkama dnevnog reda, predsednik je podsetio da će se pridržavati vremena za raspravu i raditi po Poslovniku Narodne skupštine u skladu sa članom 75. Poslovnika i najpre dao reč Berislavu Vekiću, državnom sekretaru u Ministarstvu zdravlja.

**Berislav Vekić** je u svom izlaganju dao bliža pojašnjenja u vezi sa funkcionisanjem zdravstvenog sistema na KiM, navodeći da je Uredbom o planu mreže zdravstvenih ustanova predviđeno postojanje 30 zdravstvenih ustanova na teritorije AP KiM. Od predviđenih 30, funkcionišu 23 ustanove, koje imaju ukupno 4823 zaposlena zdravstvena radnika, od čega je 600 radno angažovano u drugim zdravstvenim ustanovama na teritorije Republike Srbije. Vekić je informisao prisutne da je na inicijativu Kancelarije za KiM formirana Radna grupa za transformaciju zdravstvenih ustanova na teritoriji AP KiM, sa zadatkom da izvrši analizu postojeće organizacije zdravstvene službe i kadrovske obezbeđenosti zdravstvenih ustanova na teritoriji AP KiM i da predloži najracionalnije rešenje nove organizacije zdravstvene službe na teritoriji AP KiM. On je rekao da je Radna grupa upoređivala faktički broj zaposlenih prema podacima kojima raspolaže Republički fond za zdravstveno osiguranje i samih zdravstvenih ustanova, da je obišla zdravstvene ustanove na terenu i analizirala dostupnost usluga srpskog i nealbanskog stanovništva na teritoriji AP KiM, sagledala mogućnosti za efikasnijom zdravstvenom zaštitom stanovnika na teritoriji AP KiM, koja podrazumeva spajanje zdravstvenih ustanova na primarnom nivou i gašenje zdravstvenih ustanova koje ne obavljaju zdravstvenu delatnost. Radna grupa je predložila izmenu i dopunu Uredbe o planu mreže zdravstvenih ustanova u delu koji se odnosi na zdravstvene ustanove na teritoriji AP KiM tako da se postojeće transformišu u sedam zdravstvenih ustanova:Kliničko bolnički centar Priština koji će obavljati poslove zdravstvene zaštite na primarnom i sekundarnom nivou za stanovnike grada Prištine i opštine Vučitrn, Obilić, Kosovo Polje, Lipljan, Uroševac, Podujevo, Štimlje i Glogovac, kao i poslove zdravstvene zaštite na tercijarnom nivou za sve stanovnike na teritoriji AP KiM; Dom zdravlja Peć koji će obavljati poslove zdravstvene zaštite na primarnom nivou za stanovnike opštine Peć, Istok, Đakovica, Dečani i Klina; Dom zdravlja Štrpce koji će obavljati poslove zdravstvene zaštite na primarnom zdravstvenom nivou za stanovnike opštine Štrpce, Gora, Prizren, Kačanik, Suva Reka i Orahovac; Zdravstveni centar Gnjilane koji će obavljati poslove zdravstvene zaštite na primarnom i sekundarnom nivou za stanovnike opštine Gnjilane, Kosovska Kamenica, Vitina i Novo Brdo; KBC Kosovska Mitrovica koji će obavljati poslove zdravstvene zaštite na primarnom i sekundarnom nivou za stanovnike opštine Kosovska Mitrovica, Leposavić, Zvečan, Zubin Potok i Srbica, kao i poslove zdravstvene zaštite na tercijarnom nivou za sve stanovnike na teritoriji AP KiM; Apoteka Kosovska Mitrovica koja će obavljati delatnost na teritoriji cele AP KiM, kao i Zavod za javno zdravlje Kosovska Mitrovica koji će takođe obavljati delatnost za celokupnu teritoriju AP KiM. Vekić je u daljem izlaganju naveo kolika su izdvajanja iz budžeta RS za opremu i unapređenje uslova rada u zdravstvenim ustanovama na teritoriji KiM. Što se tiče snabdevanja zdravstvenih ustanova lekovima i sanitetskim materijalom, rekao je da sve ide preko Republičkog fonda za zdravstveno osiguranje, preko centralnih javnih nabavki i da je su podatke vezane za njegove navode, poslanici dobili u Informaciji, koju je Ministarstvo zdravlja dostavilo Odboru.

U diskusiji su učestvovali: mr Milovan Drecun, predsednik Odbora; članovi Odbora: Slaviša Ristić, Miljan Damjanović, Božidar Delić, Zvonimir Stević, Goran Bogdanović, zamenik predsednika Odbora, Milovan Krivokapić, član, Zoran Radojičić, zamenik člana i Goradana Čomić, član; predstavnici Ministarstva zdravlja: Berislav Vekić, državni sekretar i Vladimir Đukić, državni sekretar i predstavnici Kancelarije za KiM: Slađana Marković Stojanović, pomoćnik direktora i Dušan Kozarev, zamenik direktora.

Slaviša Ristić je izneo primedbu na kasno dostavljenu Informaciju od strane Ministarstva zdravlja vezanu za temu dnevnog reda sednice, zbog čega nije bilo dovoljno vremena da se narodni poslanici, članovi Odbora blagovremeno upoznaju sa sadržinom iste, niti da sagledaju odnos između kvaliteta zdravstvenih usluga kako na KiM, tako ni u odnosu na uži deo Republike Srbije. Ristić je ukazao na potrebu održavanja sednica Odbora na temu prosvete, lokalne samouprave i ostalih oblasti koje se tiču Kosova i Metohije.

Miljan Damjanović je, takođe, dao primedbu na kasno dostavljenu Informaciju od strane Ministarstva zdravlja. U daljoj diskusiji je rekao da nema redovnog snabdevanja lekovima na teritoriji AP KiM, da su medicinski radnici nezadovoljni uslovima u kojima rade, kao i primanjima i negativno ocenio stanje u aparaturi i zdravstvenim uslugama (magnetna rezonanca, skener, scintigrafija). Damjanović je ukazao na potrebu provere, tj. kontrole spiskova zaposlenih zdravstvenih radnika na KiM u smislu njihovog stvarnog prisustva i rada na poslovima za koje su plaćeni.

Božidar Delić je istakao da su zdravstvo i školstvo najvažnija pitanja za KiM, da su navodi u Informaciji koji se odnose na ulaganje sredstva u zdravstvo na KiM trebala da budu drugačije prikazana, kao i da ta sredstva treba da budu značajnija. Delić je rekao da je loša snabdevenost lekovima na KiM i izneo primedbu u vezi sa brojem medicinskih radnika na KiM koji je naznačen u Informaciji Ministarstva zdravlja.

Zvonimir Stević je u izlaganju podravio održavanje tematskih sednica Odbora i pohvalio zdravstvene radnike na KiM i njihove rukovodioce, koji su dali nesebičan doprinos opstanku Srba na prostoru KiM. On je naglasio da zdravstveni sistem Republike Srbije na KiM funkcioniše u otežanim, složenim i specifičnim uslovima. Stević je podržao predlog reorganizacije zdravstvenih ustanova na KiM i zatražio pojašnjenja onog dela Informacije, koji se odnosi na Kliničko-bolnički centar Priština sa sedištem u Gračanici, koji 18 godina pruža zdravstvenu zaštitu u prostorijama poljoprivredne zadruge i pojašnjenja oko statusa ustanova: DZ Gračanica, DZ Donja Gušterica, DZ Kosovo Polje, DZ Obilić, Prilužje. Takođe je postavio pitanje u vezi sa prijemom novih lekara i tehničkog osoblja i pitanje u vezi sa 600 radno angažovanih, koji pružaju zdravstvene usluge na teritoriji Srbije bez KiM, a nalaze se na platnim spiskovima ZU na prostoru KiM. Smatra da se prema mestu gde su radno angažovani treba da budu na spisku, kako bi se stvorili uslovi za prijem mladih i stručnih kadrova na prostoru KiM.

Goran Bogdanović je ukazao na propust što na sednicu nisu pozvani direktori zdravstvenih centara, direktori KBC centara u K.Mitrovici i Gračanici, jer bi mogli adekvatno da odgovore na pitanja, za koja su poslanici zainteresovani. Bogdanović je naglasio da je Informaciju Ministarstva zdravlja sveobuhvatna, ali da je poslanicima kasno dostavljena.Ukazao je na problem snabdevenosti državnih apoteka na KiM i predložio registrovanje Apotekarske ustanove u Kosovskoj Mitrovici i ukazao na potrebu da se raspiše konkurs za mlade lekare, specijaliste, posebno na severu KiM.

Milovan Krivokapić je u svom izlaganju rekao da se zahvaljujući Kancelariji za Kosovo i Metohiju, koja gotovo svakodnevno komunicira sa Ministarstvom zdravlja Republike Srbije, ustanovama na terenu i referentnim institucijama, problemi rešavaju i prevazilaze u hodu. U poslednje tri godine su veća ulaganja u sve zdravstvene ustanove u smislu povećanja bolničkih kapaciteta, tj. broja postelja u ustanovama sekundarne i tercijalne zdravstvene delatnosti, nabavke novih aparata, adaptacije poslovnih prostorija i ordinacija. Ustanove na KiM funkcionišu u većem ili manjem obimu u zavisnosti od situacije i broja stanovnika na prostoru koji sama zdravstvena ustanova pokriva. Broj stanovnika koji koristi zdravstvene usluge u zdravstvenim ustanovama iz plana mreže je negde između 140 i 160 hiljada. ZU na prostoru AP KiM u svakodnevnom radu nailaze na razne probleme. Krivokapić je naglasio da su u 2016. godini u Kosovsko-pomoravskom okrugu uz pomoć Kancelarije za Kosovo i Metohiju i Ministarstva zdravlja Republike Srbije, zbog potrebe stanovništva za sekundarnom zdravstvenom zaštitom, stvoreni uslovi da se pri Opštoj bolnici Zdravstvenog centra Gnjilane u Pasjanu otvore odeljenja interne medicine, hirurgije, pedijatrije, porodilišta i proširi služba za laboratorijsku i biohemijsku dijagnostiku. U Kosovskom okrugu za funkcionisanje domova zdravlja i KBC Priština je evidentna svakodnevna pomoć i briga koja se ogleda u stalnoj nabavci neophodnih aparata, lekova i sanitetskog materijala. U Pećkom okrugu je stavljen u funkciju novi Dom zdravlja Goraždevac koji je u sastavu Zdravstvenog centra Peć i naglasio da je posle 17 godina to prvo ulaganje u jednu zdravstvenu ustanovu u Pećkom okrugu. U Prizrenskom okrugu centar Prizren funkcioniše kroz Dom zdravlja Orahovac i Dom zdravlja Dragaš. U Kosovsko-mitrovačkom okrugu u punom kapacitetu funkcionišu zdravstveni centar sa domom zdravlja, odnosno Kliničko-bolnički centar u čijem sastavu je baza Medicinskog fakulteta Univerziteta u Prištini sa sedištem u Kosovskoj Mitrovici.

Zoran Radojičić je zatražio pojašnjenje, odnosno podatak u vezi sa brojem zaposlenih zdravstvenih radnika na KiM, koji faktički žive sa svojim porodicama na prostoru AP KiM i predložio da prioritet u zapošljavanju imaju oni, koji su zaista ostali tamo da žive, naravno u skladu sa svojom strukom i kvalifikacijama. U delu Informacije, koja govori o pokazateljima kvaliteta na primarnom nivou zdravstvenih delatnosti, ukazao je na nedostatak objašnjenja za ustanove koje nisu dostavile valjane podatke i upitao za razloge. Na kraju izlaganja Radojičić je posebno naglasio potrebu za kontinuiranom edukacijom, kao i da se stručni ljudi zadrže na prostoru AP KiM.

Gordana Čomić je zatražila pojašnjenje u vezi sa snabdevanjem lekovima, koji se obezbeđuju iz sredstava budžeta Republike Srbije, tj. da li postoji pokrivenost lekovima na teritoriji KiM, kao i pojašnjenje u vezi sa 600 zdravstvenih radnika, koji su na platnom spisku, a ne rade u zdravstvenim ustanovama na prostoru KiM.

Jovica Budurić, načelnik Prizrenskog okruga je naglasio značaj dve sfere života za Srbe na KiM, zdravstvo i školstvo. On je ukazao na izuzetno teško stanje zdravstva u Gori, gde je direktor formalno na papiru, 30 radnika (pet lekara, a ostalo srednjemedicinski kadar i administracija) prima platu i radi u tzv. kosovskom zdravstvenom sistemu. Budurić pozitivno ocenjuje reorganizaciju, jer će Gora pripasti ZC Štrpce. Što se tiče Orahovca, on je rekao da funkcioniše, dok Prizren ima samo jednu ambulantu. Što se tiče snabdevenosti lekovima, rekao je da postoji problem i izrazio očekivanje bolje i kvalitetnije zdravstvene usluge u odnosu na prethodni period.

U diskusiji su učestvovali: Slađana Marković Stojanović, pomoćnik direktora Kancelarije za KiM, Dušan Kozarev, zamenik direktora Kancelarije za KiM, Berislav Vekić i Vladimir Đukić, državni sekretari u Ministarstvu zdravlja, koji su dali određena pojašnjenja i odgovore na pitanja narodnih poslanika.

Po tački Razno u diskusiji su učestvovali Miljan Damjanović i Božidar Delić.

Predsedavajući je, s obzirom na važnost teme, najavio da će se u narednom periodu organizovati još jedna sednica na temu zdravstva na KiM, a da će sledeća sednica Odbora biti na temu obrazovanja na KiM.

Pošto više nije bilo prijavljenih za diskusiju po tački „Razno“, predsedavajući je zaključio šestu sednicu Odbora.

Sednica je završena u 12,40 časova.

Obrađen tonski snimak je sastavni deo zapisnika.

SEKRETAR ODBORA PREDSEDNIK ODBORA

Jelena Đorić mr Milovan Drecun